แนวโน้ม SET ไซด์เวย์ รับแรงกดดันยอด “โควิด” หวั่นกระทบกำไรบจ.ครึ่งปีหลัง
แนวโน้ม “ดัชนี” เช้านี้แกว่งไซด์เวย์ รับแรงกดดันตัวเลขติดเชื้อ “โควิด” ที่ปรับตัวสูงต่อเนื่อง หวั่นกระทบกำไรบจ.ในช่วงครึ่งปีหลัง หากมีการขยายล็อกดาวน์
29 ก.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ แม้ธนาคารกลางสหรัฐฯ (เฟด) จะยังไม่ส่งสัญญาณลดการทำ QE ทำให้เงินดอลลาร์สหรัฐฯอ่อนค่าลง จึงงผลดีต่อ Emerging Market โดยตลาดหุ้นในภูมิภาคเอเชียเช้านี้ต่างเคลื่อนไหวในแดนบวกราว 0.3-0.5%
ขณะที่ตลาดบ้านเราได้รับแรงกดดันจากสถานการณ์การแพร่ระบาดไวรัสโควิด-19 ในประเทศที่ยังคงรุนแรงอย่างต่อเนื่อง โดยวันนี้จำนวนผู้ติดเชื้อโควิดทะลุ 17,000 ราย ทำให้คาดว่ามาตรการล็อกดาวน์อาจจะต้องยืดออกไปอีก และกระทบกับผลกำไรของบริษัทจดทะเบียนในช่วงครึ่งปีหลัง
อย่างไรก็ดี วันนี้ให้ติดตามตัวเลขเบื้องต้นอัตราการขยายตัวทางเศรษฐกิจ (GDP) ของสหรัฐงวดไตรมาส 2/64 และจำนวนผู้ขอรับสวัสดิการว่างงานของสหรัฐฯ รวมถึงการทยอยประกาศผลประกอบการของกลุ่ม Real Sector
พร้อมให้แนวรับ 1,530-1,520 จุด ส่วนแนวต้านให้ไว้ที่ 1,550-1,555 จุด